CENTRUL DE EXAMEN________________________

_______________________________________________

EVALUARE NAŢIONALĂ – An şcolar 2011-2012
FIŞĂ DE ATRIBUŢII PENTRU ASISTENŢI
●Instruirea asistenţilor se face de către preşedintele comisiei din unitatea de învăţământ, înainte de intrarea în sălile în care se susţine Evaluarea Naţională.

●Asistenţii semnează procesul verbal de instruire, declaraţiile că nu au rude printre candidaţi şi fişa de atribuţii.

●Asistenţii primesc din partea preşedintelui listele cu numele elevilor, procesul verbal de predare-primire a lucrărilor scrise, hârtie tipizată pentru lucrări şi hârtie ştampilată pentru ciorne. Numărul de coli tipizate şi numărul de coli pentru ciorne primite pentru fiecare sală de clasă vor fi consemnate în procesul verbal de instruire, care va fi semnat de fiecare asistent în parte şi de preşedintele comisiei.

●În sala în care au fost repartizaţi asistenţii aşează elevii câte unul în bancă, în ordinea alfabetică, conform listelor afişate. 

● Înainte de aducerea subiectelor în săli, asistenţii explică elevilor modul de desfăşurare a Evaluării Naţionale şi modul de completare a datelor personale pe foaia tipizată; datele personale trebuie completate cu majuscule, conform actului de identitate. 
●Asistenţii informează elevii că este interzis să pătrundă în clasă cu orice fel de lucrări: manuale, dicţionare, notiţe, însemnări etc., care pot fi utilizate pentru rezolvarea subiectelor, precum şi cu telefoane mobile şi cu orice instrument electronic de calcul, de stocare de informaţii sau de comunicare. Nerespectarea dispoziţiilor referitoare la introducerea de materiale interzise în sala de clasă duce la eliminarea elevului din clasă de către preşedintele comisiei, indiferent dacă materialele interzise au fost folosite sau nu şi la notarea cu nota 1 (unu) a lucrării elevului eliminat. De asemenea, asistenţii informează elevii că, în situaţia în care frauda este dovedită după evaluarea lucrării, nota obţinută prin fraudă se anulează şi se înlocuieşte cu nota 1 (unu).

Nerespectarea dispoziţiilor menţionate poate conduce, după caz, la sancţionarea asistenţilor.

●Fiecare elev primeşte o coală de hârtie tipizată, pe care îşi scrie cu majuscule numele, prenumele tatălui, toate prenumele personale, în ordinea în care sunt trecute în actul de identitate şi completează lizibil celelalte date de pe colţul ce urmează a fi lipit. Colţul colii tipizate este lipit după distribuirea subiectelor în săli şi numai după ce asistenţii au verificat completarea corectă a tuturor datelor prevăzute şi după ce aceştia semnează în interiorul porţiunii care urmează a fi sigilată. Colţurile lucrărilor sunt lipite numai după ce elevii au început să scrie pe foaie rezolvarea subiectelor. Elevii primesc atâtea coli tipizate şi ciorne marcate cu ştampila şcolii câte le sunt necesare. Aceştia completează, pe fiecare dintre colile tipizate utilizate, datele personale în colţul care urmează să fie lipit. Pentru lipirea colţului lucrării se folosesc etichete autocolante.

Prima coală tipizată se completează astfel:
Pentru: 
EVALUAREA NAŢIONALĂ

Disciplina: LIMBA ŞI LITERATURA ROMÂNĂ  ( sau LIMBA ŞI LITERATURA … MATERNĂ sau 

                                                                                         MATEMATICĂ )

Sesiunea: IUNIE 2012
Se lipesc 2 (două) etichete astfel:




Ştampila se aplică în colţ,  ca în desenul alăturat:
Atenţie!  Se completează cu MAJUSCULE

●Asistenţii primesc subiectele multiplicate şi secretizate, în plicuri, de la preşedinte sau un membru al comisiei şi le distribuie fiecărui elev. Elevilor aparţinând minorităţilor naţionale, care au urmat conform legii în limba maternă cursurile disciplinelor la care se susţin probe, li se asigură subiectele de matematică atât în limba în care au studiat, cât şi în limba română. La încheierea acestor operaţiuni, începe rezolvarea subiectelor de către elevi. Durata fiecărei probe scrise este de 120 de minute din momentul primirii subiectelor de către fiecare elev.

●Se interzice asistenţilor să dea elevilor indicaţii referitoare la rezolvarea subiectelor, să le furnizeze acestora rezolvarea subiectelor sau să facă modificări ale subiectelor. 

●Din momentul distribuirii subiectelor, niciun elev nu mai poate intra în sală şi niciun elev nu poate părăsi sala, decât dacă predă lucrarea scrisă şi semnează de predarea acesteia. Elevii care nu se află în sală în momentul distribuirii subiectelor pierd dreptul de a mai susţine Evaluarea Naţională în perioada respectivă. În cazuri excepţionale, dacă un elev se simte rău şi solicită părăsirea temporară a sălii, el este însoţit de unul dintre asistenţi, până la înapoierea în sala de clasă. În această situaţie timpul alocat rezolvării subiectelor nu va fi prelungit.

●Pentru elaborarea lucrării scrise, elevii folosesc numai cerneală sau pastă de culoare albastră, iar pentru executarea schemelor şi a desenelor folosesc numai creion negru. Pentru proba de la disciplina „Matematică”, elevii pot să utilizeze instrumente de desen. Se interzice folosirea, în timpul probelor, a mijloacelor de calcul. Se folosesc numai colile distribuite de către asistenţi.

●Elevii care doresc să corecteze o greşeală taie fiecare rând din pasajul greşit cu o linie orizontală. În cazul în care unii elevi, din diferite motive – corectări numeroase, greşeli care ar putea fi interpretate drept semn de recunoaştere – doresc să-şi transcrie lucrarea, fără să depăşească timpul stabilit, primesc alte coli tipizate. Acest lucru este consemnat de către asistenţi în procesul-verbal de predare-primire a lucrărilor scrise. Colile folosite iniţial se anulează pe loc, menţionându-se pe ele „Anulat” şi se semnează de către cei doi asistenţi.

●În timpul desfăşurării Evaluării Naţionale, asistenţii nu discută între ei şi nu rezolvă subiectele. De asemenea, nu permit nici unei alte persoane să dea candidaţilor indicaţii referitoare la rezolvarea subiectelor, să furnizeze acestora materiale care conţin rezolvarea parţială sau integrală a subiectelor sau să încalce în vreun fel prevederile Metodologiei. Unul dintre asistenţi stă în faţa clasei, celălalt în spatele clasei, nu au alte preocupări în afară de supraveghere şi nu permit elevilor să comunice în niciun fel între ei sau cu exteriorul şi sesizează preşedintele comisiei asupra oricărei încălcări a prezentei metodologii. 

●Eventualele fraude sau tentative de fraudă, alte nereguli în desfăşurarea Evaluării Naţionale, semnalate asistenţilor de către elevi sau sesizate de membrii Comisiei vor fi comunicate imediat preşedintelui comisiei.  
● În timpul desfăşurării Evaluării Naţionale, în sălile în care se desfăşoară proba scrisă au voie să intre numai:

a) preşedintele şi membrii comisiei din unitatea de învăţământ;

b) persoane delegate de către Comisia naţională sau de către Comisia judeţeană pentru a controla desfăşurarea corectă a Evaluării Naţionale.

●După ce îşi încheie lucrările, elevii numerotează foile, sub îndrumarea asistenţilor, numai cu cifre arabe, în partea de jos a paginii, în colţul din dreapta, indicând pagina curentă şi numărul total de pagini, de exemplu sub forma 3/5, pentru pagina a treia, dacă elevul a scris în total cinci pagini. Se vor numerota toate paginile pe care elevul a scris, inclusiv acelea pe care sunt scrise doar câteva rânduri, partea nescrisă fiind barată de către asistenţi. După încheierea numerotării, elevii predau asistenţilor lucrările şi semnează pentru confirmarea predării lucrării şi a numărului de pagini.

●La primirea lucrărilor, asistenţii barează spaţiile nescrise, verifică numărul de pagini şi îl trec în procesele-verbale de predare-primire pe care le semnează elevii, precum şi în rubrica prevăzută pe prima pagină a lucrării.

●La expirarea celor 120 de minute acordate, elevii predau lucrările în faza în care se află, fiind interzisă depăşirea timpului stabilit. Trei elevi rămân în sală până la predarea ultimei lucrări. 
● În cazul în care un candidat refuză să predea lucrarea scrisă, acest lucru se consemnează într-un proces-verbal, semnat de cei doi asistenţi şi atrage după sine eliminarea candidatului din examen. Candidaţii aflaţi în această situaţie nu vor fi notaţi la lucrarea respectivă, nu vor mai putea participa la probele următoare, vor fi menţionaţi în lista finală ca „eliminaţi” şi nu li se va încheia media la Evaluarea Naţională.

● Ciornele şi lucrările anulate se strâng separat şi se păstrează în unitatea de învăţământ.

●La finalizarea desfăşurării probei, asistenţii predau, sub semnătură, lucrările scrise preşedintelui şi celorlalţi membri ai comisiei.   

